
Az álláskeresők személyhez fűződő jogainak munkajogi védelme a felvételi eljárásban

A dolgozatom célja az volt, hogy az álláskereső személyek személyhez fűződő jogainak munkajogi védelmét a munkaerő-felvételi eljárásban annak történeti kialakulásától egészen a munkajogi-felvételi eljárás lezárásáig bemutassam.
Gondolatmenetem kiindulópontja az Európai Unió és a nemzetközi dokumentumok általi szabályozás volt, és a témámat folyamatosan szűkítve haladtam a hazai munkajogi szabályozás irányába, azon belül pedig a specifikus, kifejezetten a munkaerő-felvételi eljárásra vonatkozó rendelkezésekig úgy, hogy végig szem előtt tartottam annak adatvédelmi jelentőségét.
A témával kapcsolatos következtetéseim többek között az, hogy a megfelelő munkavállaló kiválasztása és a kiválasztási módszerek fejlesztésére egyre nagyobb hangsúlyt és pénzt fektetnek. A folyamatos technológiai újítások ezen a téren - amelyek egyre jobban behatolnak az egyén magánszférájába - rendszeresen generálják az újabb és újabb, az álláskereső védelmét szolgáló jogszabályokat. Ezek azonban nem mindig fedik le az adott problémát, csak iránymutatásul szolgálnak.
A problémát az is okozza, hogy az álláskereső kiszolgáltatottsága, munkaerő piaci helyzete miatt a munkára való megfelelési kényszere ahhoz vezet, hogy néha hiába a jogszabályi védelem, a munkáltató megteheti, hogy szemet huny az adatvédelmi szabályok felett.
A megoldást én a munkajogi szabályozás egzaktabbá tételében látom, a munkaviszony létesítése szempontjából lényeges fogalmak pontos meghatározásában és a jogi garanciák rögzítésében. Rengeteg nyitott kérdés van még ebben a témakörben, amikkel még majd csak a kor és a technika előrehaladtával szembesülünk, ezért fontos a munkajogban a felvételi eljárásra vonatkozóan olyan „alapkövek” lefektetése, ami a tudomány mindenkori állásakor is igaz lesz.



